Sabinet | The end of the road for the Roman rule of risk in sale? : artikel
n Tydskrif vir die Suid-Afrikaanse Reg - The end of the road for the Roman rule of risk in sale? : artikel
Author Graham Glover1
Source : Tydskrif vir die Suid-Afrikaanse Reg, Volume 2012, Issue 4, Jan 2012, p. 650 - 669
Die einde van die pad vir die romeinse risiko-reël in die verkoopsreg?
Die Romeinse risikoreël in die verkoopsreg - perfecta emptione periculum est emptoris - het &apos;n lang geskiedenis in die Suid-Afrikaanse gemenereg. Die artikel begin met &apos;n ontleding van die reël soos dit in die Suid-Afrikaanse gemenereg ontwikkel het tot en met die jongste beslissing van die hoogste hof van appèl in Southern Era Resources Ltd v Farndell NO in 2010. Daarvolgens word die verskeie redes vir die lang lewensduur van die reël soos dit deur verskeie kommentators geïdentifiseer is, veral Van den Bergh, ondersoek. Daarna word die veranderinge aan die reël wat deur die Wet op Verbruikersbeskerming 68 van 2008 teweeg gebring is ontleed met verwysing na die feit dat die risiko in &apos;n verkoopskontrak waar die wetgewing van toepassing is, vervolgens van die verkoper na die koper oorgedra word wanneer die res vendita afgelewer word en nie, soos in die gemenereg, wanneer die verkoopskontrak perfecta is nie. Die relevante artikel van die wet is nie &apos;n model van wetgewing nie en vereis sorgvuldige interpretasie. Die effek van die statutêre bepaling op die reël met betrekking tot voordele - die korrelatief van die risikoreël - word ook ondersoek. Die res van die artikel oorweeg wat die effek van die wet op die risikoreël behoort te wees, gegewe die feit dat die wet nie van toepassing is op alle koopkontrakte nie.
Eerstens word die rol en doel van die naturalia in die kontraktereg in die algemeen in oënskou geneem om &apos;n grondslag te lê vir die hersiening van die risikoreël. Daarna word die probleme met die klassieke posisie aangedui. &apos;n Belangrike deel van die artikel beskou die risikoposisie soos dit gevind word in vergelykbare regstelsels, in beide gemenereg- en sivielregtelike regsgebiede, en in verskeie internasionale instrumente, soos die CISG, die DCFR en die voorgestelde Europese Gesamentlike Verkoopsreg. Die moderne posisie is deurgaans teen die Romeinse formulering.
Dit word uiteindelik aangevoer dat, wanneer die moeilike geskiedenis van die reël, die algemene stand van die reël in vergelykbare regstelsels, en die belange van redelikheid, regverdigheid en eenparigheid in ag geneem word, die risikoreël in die gemenereg moet verander om te strook met die wet en standaarde in vergelykbare regstelsels.
Persistent Link : http://hdl.handle.net/10520/EJC127052